**NDRYSHIME TË SKK 2 “PARAQITJA E PASQYRAVE FINANCIARE” -**

**I PËRMIRËSUAR**

Paragrafët 31 A, 31B, 31 C dhe 52 A janë shtuar të rinj. Paragrafët 25, 26, 29, 31, 46, 52, 60 dhe 95 janë ndryshuar. Teksti i shtuar është i nënvizuar, teksti i fshirë ka vizë në mes.

**OBJEKTIVAT DHE BAZAT E PËRGATITJES**

25 Në përputhje me kërkesat e Ligjit nr. 9228, “Për kontabilitetin dhe pasqyrat financiare”, i ndryshuar, pasqyrat financiare paraqiten në lekë, duke treguar shkallën e rrumbullakimit të shifrave (për shembull, në mijë lekë).

26 Një njësi ekonomike do të identifikojë qartë secilën prej pasqyrave financiare dhe shënimet e tyre shpjeguese duke i dalluar ato nga çdo informacion tjetër jashtë këtij seti pasqyrash. Përveç kësaj, njësia ekonomike duhet të paraqesë informacionin e mëposhtëm dhe ta përsërisë atë kur është e nevojshme për të kuptuar informacionin e paraqitur:

(a) informacioni i nevojshëm për të identifikuar njësinë ekonomike:

 (i) emri i njësisë ekonomike dhe çdo ndryshim në emrin e saj që nga fundi i periudhës së mëparshme;

 (ii) regjistri ku mbahen të dhënat për njësinë ekonomike

 (iii) numri që ka njësia ekonomike në regjistrin tregtar

(b) nëse pasqyrat financiare mbulojnë njësi ekonomike individuale ose një grup të njësive ekonomike;

(c) datën e përfundimit të periudhës raportuese dhe periudhën e mbuluar nga pasqyrat financiare;

(d) monedhën e paraqitjes (lekë), siç përcaktohet në paragrafin 25 të këtij Standardi.

(e) nivelin e rrumbullakosjes, nëse ka, i përdorur në paraqitjen e shumave në pasqyrat financiare.

**PASQYRA E POZICIONIT FINANCIAR**

**Rregulla të Përgjithshme**

29 a) Pasqyra e pozicionit financiar paraqet informacionin mbi pozicionin financiar të njësisë ekonomike në fund të periudhës raportuese.

b) Në pasqyrën e pozicionit financiar tepricat e çeljes për çdo periudhë raportuese duhet të korespondojnë me tepricat e mbylljes së periudhës raportuese paraardhëse.

c) Pasqyra e pozicionit financiar ka tre përbërës kryesorë:

(i) aktivet që kontrollon njësia ekonomike;

(ii) detyrimet që duhet të përmbushë njësia ekonomike;

(iii) kapitalin e pronarëve të njësisë ekonomike.

31 Kategoritë e zërave të aktiveve dhe detyrimeve në pasqyrën e pozicionit financiar (*paraqitur me ngjyrë të zezë të theksuar në Shtojcën1*) duhet të respektohen, megjithëse mund të shtohen zëra të tjerë, nëse ata ndikojnë në përmirësimin e qartësisë dhe lexueshmërisë së pasqyrës së pozicionit financiar. Nënkategoritë e pasqyrës së pozicionit financiar mund të paraqiten në shënimet shpjeguese në vend që të paraqiten në pasqyrën e pozicionit financiar. Duke u bazuar në konceptin e materialitetit, zërat jomaterialë mund të paraqiten të grupuar.

31A Kur një aktiv ose detyrim lidhet me më shumë se një zë të caktuar në pasqyrën e pozicionit financiar, marrëdhënia e tij me zërat e tjerë do të shpjegohet në shënimet që shoqërojnë pasqyrat financiare.

31B Të drejtat mbi pasuritë e paluajtshme dhe të drejta të tjera të ngjashme do të paraqiten nën zërin “Toka dhe ndërtesa”.

31C Kur shuma për shlyerjen e një huaje është më e madhe se vlera e huasë, njësisë ekonomike i kërkohet ta paraqesë diferencën si një aktiv. Diferenca mund të tregohet në pasqyrën e pozicionit financiar ose tek shënimet shpjeguese. Diferenca pakësohet çdo vit me një shumë të arsyeshme dhe shuarja e plotë bëhet jo më vonë se shlyerja e huasë.

**Kompensimi i aktiveve dhe detyrimeve (njohja në shumën neto)**

46 Në përputhje me parimin e kompensimit të përshkruar në paragrafët 64 dhe 65 të SKK 1 *Kuadri i përgjithshëm për përgatitjen e pasqyrave financiare,* aktivet dhe detyrimet do të kompensohen në pasqyrën e pozicionit financiar, vetëm nëse njësia ekonomike ka të drejtë ligjore t’i kompensojë aktivet dhe detyrimet si dhe kur ekziston mundësia që njësia ta përdorë këtë të drejtë. Shumat e kompensuara duhet të jepen për vlerën bruto të tyre tek shënimet shpjeguese.

**PASQYRA E PERFORMANCËS**

**Rregulla të Përgjithshme**

**Kërkesat e zbatueshme**

52 Një njësi ekonomike nuk duhet t’i paraqesë zërat e të ardhurave dhe shpenzimeve si zëra të jashtëzakonshëm në pasqyrën e performancës. Një njësi ekonomike jep informacion në shënimet shpjeguese për shumën dhe natyrën e atyre zërave individualë të të ardhurave apo shpenzimeve të cilët janë të jashtëzakonshëm për nga madhësia apo mundësia e ndodhjes.

52A Njësitë ekonomike me interes publik, që zbatojnë këtë standard për paraqitjen e pasqyrave financiare, për shumën e të ardhurave të shfrytëzimit paraqitur në pasqyrën e performancës, japin informacion në shënimet shpjeguese lidhur me ndarjen e saj sipas kategorive të aktivitetit dhe tregjeve gjeografike, për sa kohë këto kategori dhe tregje ndryshojnë ndjeshëm nga njëri tjetri, referuar mënyrës si janë organizuar shitjet e produkteve dhe ofrimi i shërbimeve. Lejohet përjashtimi vetëm në rastet kur një rregullim ligjor apo administrativ e justifikon të dëmshëm për njësinë ekonomike dhënien e këtij informacioni. Në shënimet shpjeguese jepen arsyet përse ky informacion mungon.

**Kompensimi i të ardhurave dhe shpenzimeve (njohja në shumën neto)**

60 Në përgjithësi, të ardhurat dhe shpenzimet regjistrohen të ndara në pasqyrën e të ardhurave dhe shpenzimeve, pa i kompensuar me njëra-tjetrën. Të ardhurat dhe shpenzimet, që lidhen me aktivitetet dytësore, mund të kompensohen në pasqyrën e të ardhurave dhe shpenzimeve, nëse kjo jep një pamje më të vërtetë të natyrës së transaksioneve. Shumat e kompensuara duhet të jepen për vlerën bruto të tyre tek shënimet shpjeguese.

Më poshtë jepen shembuj të situatave të kompensimit të të ardhurave me shpenzimet ku rezultati njihet në pasqyrën e të ardhurave dhe shpenzimeve në shumën neto:

(a) fitimet/humbjet, që vijnë nga shitja e aktiveve afatgjata materiale, raportohen në shumën neto (të ardhurat nga shitja e aktiveve afatgjata materiale minus vlerën kontabël neto të aktivit);

(b) shpenzimet e qirasë të qiramarrësit kompensohen me të ardhurat nga qiraja që gjenerohen nga dhënia e mëtejshme me qira e të njëjtit aktiv (duke supozuar që qiraja nuk është aktivitet parësor i njësisë ekonomike);

(c) fitimet/humbjet që vijnë nga ndryshimet e kursit të këmbimit raportohen neto në pasqyrën e të ardhurave dhe shpenzimeve;

(d) fitimet/humbjet nga zbatimi i metodës së kapitalit raportohen neto në pasqyrën e të ardhurave dhe shpenzimeve;

 (e) fitimet/humbjet nga shitja dhe rivlerësimi i investimeve financiare raportohen neto në pasqyrën e të ardhurave dhe shpenzimeve.

**DATA DHE RREGULLAT E ZBATIMIT TË STANDARDEVE**

95 SKK 2 i përmirësuar do të zbatohet në pasqyrat financiare që mbulojnë periudha kontabël, që fillojnë më ose pas datës 01.01.2015. Ky Standard duhet të zbatohet në mënyrë prospektive.

Ndryshimet e SKK 2 të përmirësuar, të publikuara në vitin 2018, do të zbatohen në pasqyrat financiare që mbulojnë periudha kontabël që fillojnë më ose pas datës 01.01.2019. Ndryshimet zbatohen në mënyrë prospektive.